মাইক্রোসফট কর্পোরেশন
মাইক্রোসফট কর্পোরেশন () যুক্তরাষ্ট্র ভিত্তিক একটি কম্পিউটার প্রযুক্তি প্রতিষ্ঠান। এটি বিভিন্ন কম্পিউটার ডিভাইসের জন্য সফটওয়্যার তৈরি, লাইসেন্স দেওয়া এবং পৃষ্টপোষকতা করে থাকে। এটির সদর দপ্তর যুক্তরাষ্ট্রের ওয়াশিংটন অঙ্গরাজ্যের রেডমন্ড শহরে অবস্থিত। এদের সবচেয়ে জনপ্রিয় সফটওয়্যারগুলো হল মাইক্রোসফট উইন্ডোজ অপারেটিং সিস্টেম এবং মাইক্রোসফট অফিস। ১৯৭৫ সালের ৪ এপ্রিল মাইক্রোসফট প্রতিষ্ঠিত হয়।
উইন্ডোজ আপডেট
মাইক্রোসফট কার্যসূচি অনুযায়ী প্রতি মাসের দ্বিতীয় মঙ্গলবার নিরাপত্তা হালনাগাদ উন্মোচন করে, কিন্তু যদি খুবই গুরুত্বপূর্ণ কোন নিরাপত্তা হালনাগাদ প্রদান করার প্রয়োজন পড়ে তাহলে তা যত দ্রুত সম্ভব প্রদান করা হয়। মাইক্রোসফটের উইন্ডোজ ব্যবহারকারীরা উইন্ডোজের হালনাগাদ পদ্ধতি ঠিক করে দিতে পারেন, ব্যবহারকারীরা ইচ্ছানুযায়ী উইন্ডোজ হালনাগাদকে স্বয়ংক্রিয় পদ্ধতিতে হালনাগাদের ব্যবস্থা করতে পারেন কিংবা নিজে নিজে করে নিতে পারেন। তবে স্বয়ংক্রিয় পদ্ধতিতে হালনাগাদের জন্য ব্যবহারকারীর কম্পিউটারে সবসময় ইন্টারনেট সংযোগ থাকতে হবে।